|  |  |
| --- | --- |
| Arbeids- og sosialdepartementet |  |
|   |  |
|  |  |
|   |  |
|  | Vår fil: B17-GC002 |
|  | Vårt Arkiv: 402 |
|  | Saksbehandler: Grete Crowo |

 Oslo 30. mai 2017

#

# Høringssvar – NOU 2017:3 Folketrygdens ytelser til etterlatte

FFO har gjennomgått NOU 2017:3 om Folketrygdens ytelser til etterlatte og vi har synspunkter til kapittel 9 om ytelser til etterlatte uføretrygdede.

# FFOs hovedsynspunkter:

* FFO mener gjenlevendetillegget i uføretrygd må videreføres som en varig ordning.
* FFO mener retten til ytelsen må gjelde både for uføre som i dag er i ordningen og uføre som blir etterlatte etter at nye regler trer i kraft.
* FFO mener gjenlevendetillegget ikke må fases ut for uføre som i dag er i ordningen, og de må gis en ytelse som er høyere enn nominelt nivå.

# Gjenlevendetillegget må videreføres som varig ordning

Uføre som mister sin ektefelle eller samboer vil i en del tilfeller få vesentlig dårligere økonomi. Det er dramatisk å oppleve at den ene og høyeste inntekten blir borte. Det er derfor viktig at folketrygden på bestemte vilkår gir ytelser til etterlatte. Gjenlevendetillegget er en god og målrettet ordning som sikrer at etterlatte med lav uføretrygd fortsatt kan betale faste utgifter, blant annet til bolig.

Selv om gjenlevenderettighetene som kom i 2015 ble tidsbegrenset til fem år, ble det ikke lagt til grunn at dette var en ren overgangsordning. Uføre fikk ikke innvilget gjenlevendetillegget under forutsetning om at retten til etterlatteytelsen senere ville bortfalle for alle som minst har minstesats for uføretrygd. Etter FFOs oppfatning hadde mottakerne av gjenlevendetillegg grunn til å tro at de med nytt regelverk ville få videreført om lag samme etterlatteytelse som de nå mottar.

Utvalget viser til at særregler for beregning av alderspensjon til gjenlevende foreslås avviklet og at det da ikke er gode grunner for å opprettholde regler som gir særlige rettigheter til gjenlevende uføre. FFO er ikke enig i den vurderingen. Uføretrygd ytes til personer i yrkesaktiv alder. De ville, om de ikke hadde blitt uføre, vært i arbeid og dermed hatt en vesentlig høyere inntekt. Det må også antas at uføre generelt har høyere boutgifter enn alderspensjonister. Uføre og alderspensjonister vil derfor ha ulike økonomiske utgangspunkt, og sammenligningen mellom disse to gruppene er ikke så relevant som utvalget legger til grunn.

FFO mener at gjenlevendetillegget må videreføres som en varig ordning, og at nytt regelverk må åpne for nye etterlatte med uføretrygd. Med det som utgangspunkt vil det ikke være aktuelt å fase ut nåværende ordning og videreføre etterlatteytelsen i uføretrygden på nominelt nivå.

Vi vil samtidig påpeke at om det likevel skulle bli vedtatt en endring i Folketrygden om å stenge ordningen for nye tilfeller, så er en ytelse på nominelt nivå alt for lav for uføre som i dag mottar etterlattytelser. Å kun nominelt videreføre gjenlevendetillegg i uføretrygd som er innvilget etter dagens regler, gir ikke en tilstrekkelig inntektssikring for gjenlevende uføre.

Med vennlig hilsen

**FUNKSJONSHEMMEDES FELLESORGANISASJON**

 

John Berg-Jensen Lilly-Ann Elvestad

Leder Generalsekretær